Thérèse Bertrand-Fontaine

Thérèse Bertrand-Fontaine (Paris, 1895eko urriaren 15a -1987ko abenduaren 24a) frantziar mediku eta ikertzailea izan zen, Frantziako Medikuntza Akademiako kidea. Erresistentziaren Domina irabazi zuen eta Ohorezko Legioko Ofizial Handi titulua izan zuen.

 Bizitza 
Thérèse Marcelle Bertrand 1895ean jaio zen familia aberats batean. Mathilde Mascart eta Marcel Alexandre Bertrand geologoaren, Tektonika modernoaren sortzailearen, alaba zen. Bere aita eta bi aiton-amonak Zientzia Akademiako kideak izan ziren. 

1919an Philippe Fontaine industrialistarekin ezkondu zen eta bi seme-alaba hazi zituzten: Martine (1920-1996) eta Rémi (1923–1945). Ezkondu zenean bere abizena aldatu zuen senarrarena gehituz.

 Ibilbidea 

 Medikuntza lana 
Bertrand-Fontainek Sévignéko ikastetxe pribatuan ikasi zuen, eta ondoren Parisko Unibertsitatean, Medikuntza Fakultatean. Lau urtez Parisko ospitaleetan egon zen barneko mediku gisa, kirurgian espezializatuz 1922tik 1926ra, eta gero klinika-buru izendatu zuten 1926an, ospitaleko mediku bihurtu aurretik. Horrela, 1930ean Parisko ospitaleetako lehen emakumezko medikua izan zen.

Bigarren Mundu Gerran, Maison Duboiseko (gaur egun Fernand Widal ospitalea) departamentuko burua izan zen. Frantziako Erresistentzian lan egin zuen eta "Lariboisière ospitalearen eta auzoaren defentsa pasiboaren arduraduna" izan zen. Gerra ahaleginerako mobilizatu zuten beste irakasle bat ordezkatu zuen eta gero "Erresistentzia Medikoko Zuzendaritza Batzordeko" kide izan zen. Gerran egindako lanak Erresistentziaren Frantziako Domina eman zion.

Gerra ostean, Bertrand-Fontaine Parisko Beaujon ospitaleko departamentu-buru izendatu zuten, eta han egon zen 1945etik 1961era.

Bertrand-Fontaine Ospitaleen Medikuntza Elkarteko presidente ere izan zen 1961era arte.

 Ikerketa 
Thérèse Fontainek batez ere biriketan, gibeleko gaixotasunetan, giltzurrunetako gaixotasunetan eta amilosaren biokimikan bideratu zituen ikerketa klinikoko lanak.

 Argitalpen batzuk 

 Étude clinique et anatomique des pneumopathies à pneumo-bacilles de Friedländer (Friedländerren pneumopatien eta pneumobaziloen azterketa klinikoa eta anatomikoa) 1926, (Tesia).

 Signe d'Argyll-Roberston (Argyll Roberstonen begi-ninia) 1930.

 Tumeur de la moëlle cervicale évoluant sous les traits d'une sclérose latérale amyotrophique, ablation, guérison (Alboko esklerosi amiotrofiko gisa agertzen den bizkarrezur-muineko tumorea, erauzketa, sendabidea) 1933

 Sur trois cas de sarcomes à cellules géantes du sein (Bularreko zelula handien hiru sarkoma kasu) 1933

 Hémophilie et hémogenie (Hemofilia eta hémogenia) 1934

 Pterygium colli, 1943

 Tumeurs du sein (Bularreko tumoreak) 1951

 Les Néphrites ascendantes (Goranzko nefritiak), 1955

 Sariak eta aintzatespenak 

 1969an, Medikuntza Akademia Nazionaleko kide titular hautatu zuten. Hirugarren emakumea izan zen erakunde honetako kide bihurtu zena, Marie Curie (1922) eta Gabrielle Renaudin (1941) ondoren, eta mediku gisa hala izan zen lehen emakumea.
 Frantziako Gobernuak Ohorezko Legioko Ofizial Nagusi izendatu zuen.
 Erresistentziaren Frantziako Domina eman zioten.

 Erreferentziak 

 Bibliografia 

 Raymond Bastin, Éloge de Thérèse Bertrand-Fontaine (1895-1987), Paris, Frantziako Medikuntza Akademia Nazionalaren Aldizkaria, 1989.

 Kanpo estekak 

 Frantziako Medikuntza Akademia Nazionala

Kategoria:Parisen hildakoak
Kategoria:Paristarrak
Kategoria:Frantziako emakume medikuak
Kategoria:Ohorezko Legioko ofizial handiak
Kategoria:Parisko Unibertsitateko ikasleak
Kategoria:Emakumea
Kategoria:Emakume medikuak
Kategoria:Emakume ikertzaileak
Kategoria:Emakume zientzialariak
Kategoria:Bigarren Mundu Gerrako erresistentziaren emakumeak